Valtio-opin professorin mukaan "avoimesti rasistisen" Jussi Halla-ahon johtama perussuomalaiset ei kelpaisi muille hallituskumppaniksi.

Professori arvioi, ettei Jussi Halla-aho ei pystyisi nostamaan perussuomalaisia uuteen jytkyyn.

Hän arvioi, että Halla-ahon perussuomalaiset eristettäisiin hallituspolitiikasta kuten ruotsidemokraatit.

Kovaa maahanmuuttolinjaa vetävä Jussi Halla-aho voisi professori Kimmo Grönlundin mukaan hurmata perussuomalaisen puolueen jäsenet, muttei koko Suomen kansaa. FRED MARVAUX/EP

Jos Jussi Halla-aho valitaan kesän puoluekokouksessa perussuomalaisten uudeksi puheenjohtajaksi, hallitus todennäköisesti kaatuu. Näin on arvioinut usea politiikan tutkija, heidän joukossa Åbo Akademin valtio-opin professori Kimmo Grönlund.

- Halla-aho on niin avoimen rasistinen, tuomittukin kiihottamisesta kansanryhmää vastaan, että tuntuisi kovin oudolta, jos kokoomus ja keskusta haluaisivat olla hänen kanssaan hallituksessa.

Professori uskoo, että sekä keskusta että kokoomus toivovat Terhon voittoa.

- Terho on pragmaattisempi poliitikko. Hän ei toimisi hallitusohjelman vastaisesti.

Grönlundin mukaan juuri tämän ominaisuuden takia Terho saattaa kuitenkin hävitä puheenjohtajavaalit Halla-aholle, joka kerännee kentän protestiäänet.

Grönlundin mukaan Halla-ahon valinta olisi erityisesti keskustan pahin painajainen, sillä hallituksen mukana hajoaisi nykyisen pääministeripuolueen kauan haikailema malli maakuntien itsemääräämisoikeudesta.

Halla-ahon jytky?

Grönlund arvioi, että ainakaan Halla-ahon johdolla kannatusmittauksissa kauas jytkylukemista vajonnut perussuomalaiset ei pystyisi nousemaan takaisin suureksi puolueeksi. Myös haaveet hallituspaikasta voisi hänen mukaansa unohtaa.

- Halla-ahon johtama perussuomalaiset ei olisi varteenotettava hallituskumppani, vaan sille kävisi kuten ruotsidemokraateille.

Näin ollen Halla-ahon perussuomalaiset pääsisi hallitukseen vain nousemalla itse kaikkein suurimmaksi puolueeksi. Voisiko se toteutua: Halla-ahoon härmistyvä protestihenki puree koko maan mittakaavassa johdattaen puolueen uuteen, entistä ehompaan jytkyyn?

Siihen Grönlund ei usko.

- Jos Halla-aho ajaa avoimen rasistista politiikkaa, osa perussuomalaisten äänestäjistä kaikkoaa muihin puolueisiin ja osa takaisin nukkuviin, missä olivat ennen vuoden 2011 vaaleja.

- Toiseksi, populistijohtajan pitäisi olla karismaattinen ja saada luotua ympärilleen kultti, osata miellyttää monia nokkeluudella ja leppoisuudella, kuten Soini ja Trump. Siihen Halla-ahon karisma ei riitä.

Halla-aho ei ole vielä vahvistanut ryhtyvänsä perussuomalaisten puheenjohtajaehdokkaaksi. Varmistuneita ehdokkaita Terhon ohella ovat kansanedustaja Leena Meri, Oulun perussuomalaisten taloudenhoitaja Raimo Rautiola, Satakunnan perussuomalaisten hallituksen jäsen Riku Nevanpää ja puolueen nuorisojärjestöä Keski-Suomessa johtava Teemu Torssonen.

Kansanedustaja Ville Tavio ilmoitti maanantaina harkitsevansa ehdokkuutta.